作者:劉言史
標題:初下東周贈孟郊
內容:鶴老身更b3，龜死殼亦靈。正信非外沿，終始全本情。童子不戲塵，積書就巖扃。身著木葉衣，養鹿兼牸耕。偶隨下山雲，荏苒失故程。漸入機險中，危思難太行。十發九縷絲，悠然東周城。言詞野麋態，出口多累形。因依漢元寮，未似羈細輕。冷灶助新熱，靜砧與寒聲。斷蓬在門欄，豈當桃李榮。寄食若蠹蟲，侵損利微生。固非拙為強，懦劣外療並。素堅冰櫱心，潔持保堅貞。修文返正風，刊字齊古經。慚將衰末分，高棲喧世名。